PF ออกหุ้นกู้ 2.10 พันลบ. ชูดอกเบี้ยสูง 7.25% ขายกองทุน-รายใหญ่ 8-10 ส.ค.นี้
PF ออกหุ้นกู้ 2.10 พันลบ. ชูดอกเบี้ย 6.80-7.25% อายุหุ้นกู้ 2 ปี 6 เดือน ขายสถาบัน-รายใหญ่ 8-10 ส.ค.นี้ เล็งนำเงินที่ได้ไปชำระคืนหนี้และเป็นทุนหมุนเวียนกิจการ
PF ออกหุ้นกู้ 2.10 พันลบ. ชูดอกเบี้ย 6.80-7.25% อายุหุ้นกู้ 2 ปี 6 เดือน ขายสถาบัน-รายใหญ่ 8-10 ส.ค.นี้ เล็งนำเงินที่ได้ไปชำระคืนหนี้และเป็นทุนหมุนเวียนกิจการ
8 ก.ค. 2565

บริษัท พร็อพเพอร์ตี้ เพอร์เฟค จำกัด (มหาชน) หรือ PF ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นมีประกันของบริษัท ครั้งที่ 2/2565 มูลค่าไม่เกิน 2,100 ล้านบาท อายุหุ้นกู้ 2 ปี 6 เดือน โดยอัตราดอกเบี้ยคงที่ปีที่ 1 ที่ 6.80% ต่อปี ปีที่ 2 ที่ 7.0% ต่อปี และหลังปีที่ 2 จนครบอายุหุ้นกู้ 7.25% ต่อปี จ่ายดอกเบี้ยทุก 3 เดือน ตลอดอายุหุ้นกู้
โดยบริษัทจะเสนอขายให้แก่ผู้ลงทุนสถาบัน และ/หรือผู้ลงทุนรายใหญ่ ระหว่างวันที่ 8-10 สิงหาคม 2565 ผู้จัดการการจัดจำหน่ายหุ้นกู้ ได้แก่ บล.สยามเวลธ์, บล.เคทีบีเอสที, บล.เคจีไอ (ประเทศไทย), บล.หยวนต้า (ประเทศไทย), บล.โกลเบล็ก, บล.บลูเบลล์ และ บล.กรุงไทย เอ็กซ์สปริง
ด้านบริษัท ทริสเรทติ้ง จำกัด จัดอันดับความน่าเชื่อถือบริษัทที่ระดับ “BB” แนวโน้มอันดับเครดิต “Stable” เมื่อวันที่ 9 สิงหาคม 2564
ทั้งนี้ PF จะนำเงินไปชำระคืนหนี้สถาบันการเงิน จำนวน 500 ล้านบาทภายในเดือนสิงหาคม 2565, ชำระคืนหนี้หุ้นกู้ PF229A จำนวน 335 ล้านบาทภายในเดือนกันยายน 2565, ชำระคืนหนี้หุ้นกู้ PF220A จำนวน 775 ล้านบาท ภายในเดือนตุลาคม 2565 และเพื่อใช้เป็นเงินทุนหมุนเวียน จำนวน 490 ล้านบาท ภายในเดือนธันวาคม 2565